יהודה לוי (שחקן)

ביוגרפיה

לוי נולד בפתח תקווה בשנת 1979 לירחמיאל לוי, ולחיה לבית ליכטנשטיין, שעלתה מפולין. בן דודו מדרגה שנייה הוא השחקן רועי ניק, דודו הוא יו"ר ההתאחדות לכדורגל בישראל לשעבר, גברי לוי, ובן דודו הוא כדורגלן העבר והמאמן גיא לוי.
ב-1983 בגיל ארבע עבר עם משפחתו לדרום אפריקה לצורך עסקיו של אביו. שם החל להתאמן בקראטה ואף זכה כשהיה בן עשר באליפות דרום אפריקה. בשנת 1993, כשהיה בן 14, שבה משפחתו לישראל והתיישבה בתל אביב.

קריירה

ב-1993 הצטרף ללהקת הנוער השכנים של צ'יץ', במהלכה הופיע במספר מופעים והצגות, שהמפורסמת בהן היא "דוד". ב"שכנים של צ'יץ'" הכיר לוי את יעל בר זוהר, איתה ניהל מערכת יחסים רומנטית.
ב-1996, כשהיה בן 17, התארח לוי במספר פרקים באופרת הסבון "רמת אביב גימל", לצידה של בר זוהר. לאחר שסיים את לימודיו בבית הספר התיכון תלמה ילין, התגייס לצה"ל ושירת בלהקת חיל החינוך, שם שימש כמפקד הלהקה. שם גם הכיר את אפרת בוימולד, שבהמשך תהפוך לבת זוגו.
לאחר שירותו הצבאי השתתף במספר סרטי קולנוע בתפקידים משניים, כשהבולט שבהם הוא הסרט "זולגות הדמעות מעצמן". בנוסף, השתתף במספר סדרות טלוויזיה בתפקידים קטנים, בהן "דקות של תהילה" ו"ד.נ גליל מערבי", וכן בהצגה "אדיפוס משפט האלים" ובמספר סרטוני פרסומת (בהן לחטיף במבה).
בשנת 2001 החל לשחק בטלנובלה "לחיי האהבה".
בשנת 2002, שיחק לוי תפקיד ראשי בסרטו זוכה פרס האקדמיה לטלוויזיה ופסטיבל ירושלים של איתן פוקס -"יוסי וג'אגר". הסרט זכה לשבחים בישראל ומחוצה לה ולוי זכה בפרס האקדמיה לטלוויזיה על תפקידו בסרט.
בשנת 2003 החל לגלם את דמותו של ליאור דביר בטלנובלה "אהבה מעבר לפינה", במשך שלוש עונות. בשנת 2004 שיחק בסרט זוכה פרס אופיר של יוסף סידר - "מדורת השבט", לצד יהורם גאון ואסי דיין, ובשנת 2005 שיחק ב"שושלת שוורץ" לצד אניה בוקשטיין וטל פרידמן.
בשנת 2006 הופיע במיני-סדרה של הוט 3 "בסימן ונוס". באותה שנה הופיע בתפקיד משני בסרטו של סטיבן ספילברג "מינכן", וכן החל לשחק תפקיד ראשי לצד עפר שכטר בטלנובלת הכדורגל של HOT - "האלופה". בשנת 2006 הקליט לוי את השיר "רציתי" לסדרה "האלופה".
לוי השתתף בפסטיגל בשנים 2002, 2003, 2011 ו-2015 בתפקיד ראשי, ואף זכה במקום הראשון עם שירו. כמו כן, השתתף בהצגה "טרזן", ובשנת 2005 במופע "שיר נולד" לצד נינט טייב. הוא שימש כדוגמן הבית של מותג האופנה "פוקס", אך בשנת 2006 הודיע על עזיבתו את החברה.
ב-2007 ועד ל-2014 שיחק בסדרת הפשע "הבורר", שכתב רשף לוי ושודרה במשך 4 עונות ו-45 פרקים, ובה לוי גילם את נדב פלדמן - עובד סוציאלי המחליט לפתוח את תיק האימוץ שלו ומגלה שהוא בן לראש משפחת פשע (אותו מגלם משה איבגי).
בקיץ 2008 השתתף לוי במחזמר "יוסף וכתונת הפסים המשגעת" בהפקת תיאטרון "הבימה", בתפקיד הראשי לצד מירי מסיקה.
ב-2010 גילם את פרדי, בנו של אלימלך זורקין (בגילומו של זאב רווח), בסדרה "חסמבה דור 3" ששודרה בערוץ הוט 3 והתבססה על סדרת ספרים באותו השם שכתב יגאל מוסינזון. בשנת 2012 יצא הסרט ההוליוודי "בשם הכסף", בו גילם לוי בתפקיד הראשי את אייזק, מוסכניק שנקלע בלית ברירה לעולם הפשע.
בנובמבר אותה שנה, החל שידור הסדרה "אמא ואבאז", בה גילם לוי חבר בקהילה הגאה לצדם של יפתח קליין ומיה דגן. בזכות תפקיד זה קיבל את מועמדות "השחקן הטוב ביותר בסדרת דרמה" בטקס פרסי האקדמיה לטלוויזיה לשנת 2013.
בשנת 2013 גילם לוי את דמותו של הרב שמעיה כנפו בסרטו של אבי נשר "פלאות".
ב-4 בספטמבר 2014, עלתה סדרת הדרמה בכיכובו -"איש חשוב מאוד". הסדרה, אותה יצרה שירלי מושיוף ומתבססת באופן פיקטיבי על חייו של לוי, שודרה בערוץ הוט 3, וזה מגלם בה את בן דמותו בתפקיד הראשי לצד אלמה דישי. תפקיד זה זיכה אותו בפרס "השחקן הטוב ביותר בסדרת דרמה" בטקס פרסי האקדמיה לטלוויזיה לשנת 2014. הסדרה חודשה לעונה שנייה ב-27 בדצמבר 2018.
בשנת 2015, הופיע בשלושה פרקים בסדרה האמריקאית שיצר גידי רף - "דיג".
ביוני 2015 לוהק כפרזנטור של מותג האופנה הישראלי "רנואר" ובאוקטובר של אותה שנה עלתה בערוץ 2 סדרת האקשן בכיכובו של לוי- "המדרשה", בה הוא מגלם את סוכן המוסד הבכיר יונה הררי ("קינדר").
בשנת 2017 חזר לגלם את יונה הררי בעונה השנייה של "המדרשה"
והופיע בסדרה "שבאבניקים" בתפקיד עצמו.

חייו האישיים

בשנים 2004–2006 היה לוי בן זוגה של השחקנית אפרת בוימולד. בשנים 2006–2013 היה לוי בן זוגה של הזמרת והשחקנית נינט טייב, והשניים אף היו מאורסים.
ב-25 במאי 2017 התחתן עם הדוגמנית שלומית מלכה. השניים מתגוררים כיום בתל אביב.